Document ID: 32001R1012

Kommissionens forordning (EF) nr. 1012/2001
af 23. maj 2001
om særlige foranstaltninger som undtagelse fra forordning (EF) nr. 1370/95, (EF) nr. 800/1999 og (EF) nr. 1291/2000 i svinekødssektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød(1), senest ændret ved forordning (EF) nr. 1365/2000(2), særlig artikel 8, stk. 2, artikel 13, stk. 12, og artikel 22, og
ud fra følgende betragtninger:
(1) Som følge af udbrud af mund- og klovesyge i flere medlemsstater er der blevet truffet visse beskyttelsesforanstaltninger på grundlag af Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(3), senest ændret ved direktiv 92/118/EØF(4), især artikel 10 og på grundlag af Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(5), senest ændret ved direktiv 92/118/EØF, især artikel 9.
(2) I Rådets forordning (EØF) nr. 565/80(6), ændret ved forordning (EØF) nr. 2026/83(7), er der fastsat generelle regler for forudbetaling af eksportrestitutioner for landbrugsprodukter.
(3) I Kommissionens forordning (EF) nr. 800/1999(8), senest ændret ved forordning (EF) nr. 90/2001(9), er der fastsat fælles gennemførelsesbestemmelser for eksportrestitutioner for landbrugsprodukter.
(4) I Kommissionens forordning (EF) nr. 1291/2000(10) er der fastsat fælles gennemførelsesbestemmelser for importlicenser, eksportlicenser og forudfastsættelsesattester for landbrugsprodukter.
(5) I Kommissionens forordning (EF) nr. 1370/95(11), senest ændret ved forordning (EF) nr. 2898/2000(12), er der fastsat gennemførelsesbestemmelser for ordningen med eksportlicenser for svinekød.
(6) De sundhedsforanstaltninger, som nogle tredjelandes myndigheder har truffet over for eksporten af svinekød som følge af tilfældene af mund- og klovesyge, har skadet eksportørernes økonomiske interesser alvorligt. Denne situation har medført en kraftig indskrænkning af mulighederne for at eksportere på de betingelser, der er fastsat i forordning (EF) nr. 1370/95, (EF) nr. 800/1999 og (EF) nr. 1291/2000.
(7) Det er derfor nødvendigt at begrænse disse skadelige følger ved at vedtage særlige foranstaltninger, bl. a. annullering af de udstedte eksportlicenser og forlængelse af visse frister, der er fastsat i forordning (EF) nr. 1370/95, (EF) nr. 800/1999 og (EF) nr. 1291/2000 vedrørende visse eksportforretninger, der ikke har kunnet afsluttes på grund af ovennævnte forhold. Det bør især tillades de erhvervsdrivende, der allerede har afsluttet toldbehandlingen med henblik på udførsel eller anbragt varerne under toldkontrol, at nyde godt af forlængelsen af licensernes gyldighedsperiode ved at forlænge den transportvarighed, der er fastsat i forordning (EF) nr. 800/1999.
(8) Undtagelserne bør kun gælde for erhvervsdrivende, der på grundlag af de dokumenter, der er omhandlet i artikel 1, i stk. 2, i Rådets forordning (EØF) nr. 4045/89(13), senest ændret ved forordning (EF) nr. 3235/94(14), kan bevise, at de ikke har kunnet gennemføre deres eksportforretninger inden for de fastsatte frister på grund af ovennævnte omstændigheder.
(9) Som udviklingen tegner sig, bør denne forordning straks træde i kraft.
(10) De i denne forordning fastsatte foranstaltningr er i overensstemmelse med udtalelse fra Forvaltningskomitéen for Svinekød -
UDSTEDT FØLGENDE FORORDNING:
Artikel 1
1. Nærværende forordning gælder for de produkter, der er nævnt i artikel 1, stk. 1, i forordning (EØF) nr. 2759/75.
2. Nærværende forordning gælder kun, hvis den berørte eksportør over for myndighederne godtgør, at han har været ude af stand til at gennemføre eksportforretningerne på grund af de foranstaltninger, der er truffet i overensstemmelse med Fællesskabets lovgivning, eller de sundhedsforanstaltninger, som myndighederne i bestemmelsestredjelandene har truffet som følge af tilfælde af mund- og klovesyge i Fællesskabet.
Myndighedernes vurdering baseres især på de forretningspapirer, der er nævnt i artikel 1, stk. 2, i forordning (EØF) nr. 4045/89.
Artikel 2
1. Efter ansøgning fra licenshaveren kan eksportlicenser, der er udstedt i henhold til forordning (EF) nr. 1370/95, og som der var ansøgt om senest den 30. marts 2001, bortset fra licenser, hvis gyldighedsperiode udløb inden den 20. februar 2001, annulleres, og sikkerhedsstillelsen i forbindelse hermed frigives.
2. Efter ansøgning fra eksportøren og for produkter, som toldformaliteterne ved udførsel var afsluttet for senest den 30. marts 2001:
- eller som senest den dato var henført under en af toldkontrolordningerne som fastsat i artikel 4 og 5 i forordning (EØF) nr. 565/80, forlænges den tresdagesfrist, der i artikel 32, stk. 1, litra b), nr. i), i forordning (EF) nr. 1291/2000 samt i artikel 7, stk. 1, og i artikel 34, stk. 1, i forordning (EF) nr. 800/1999 er fastsat for, at produkterne forlader EF's toldområde, til 150 dage
- men som på den dato endnu ikke havde forladt EF's toldområde eller senest den dato var henført under en af toldkontrolordningerne som fastsat i artikel 4 og 5 i forordning (EØF) nr. 565/80, tilbagebetaler eksportøren en eventuelt forudbetalt restitution, og de forskellige sikkerhedsstillelser i forbindelse hermed frigives
- og som senest den dato havde forladt EF's toldområde, kan genindføres og overgå til fri omsætning i EF. I så fald tilbagebetaler eksportøren en eventuelt forudbetalt restitution, og de forskellige sikkerhedsstillelser i forbindelse hermed frigives
- og som senest den dato havde forladt EF's toldområde, kan genindføres hertil og anbringes under en suspensionsprocedure i en frizone, på et frilager eller toldoplag i højst 120 dage, inden de når deres endelige destination, uden at betalingen af restitutionen for den faktiske endelige destination eller sikkerhedsstillelsen for licensen dermed drages i tvivl.
Artikel 3
1. Artikel 18, stk. 3, litra a), den 20 %-nedsættelse, der er omhandlet i artikel 18, stk. 3, litra b), andet led, og de forhøjelser på 10 % og 15 %, der er omhandlet i henholdsvis artikel 25, stk. 1, og artikel 35, stk. 1, andet afsnit, i forordning (EF) nr. 800/1999, gælder ikke for eksportforretninger, der gennemføres på grundlag af licenser, som der var ansøgt om senest den 30. marts 2001.
2. Når retten til restitution fortabes, finder den sanktion, der er omhandlet i artikel 51, stk. 1, litra a), i forordning (EF) nr. 800/1999, ikke anvendelse.
Artikel 4
For hvert af de forhold, der er omhandlet i artikel 2, meddeler medlemsstaterne hver torsdag, hvor store mængder produkter der har været involveret i den foregående uge, med oplysning om dato for licensernes udstedelse og kategori.
Artikel 5
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. maj 2001.

Labels: 3
17